DA Den Europæiske Unions Tidende L 320/23

KOMMISSIONENS FORORDNING (EF) Nr. 1434/2007

af 5. december 2007

om indledning af en undersøgelse vedrørende den mulige omgåelse af de antidumpingforanstaltninger, der indførtes ved Rådets forordning (EF) nr. 2074/2004 over for importen af visse ringmekanismer med oprindelse i Folkerepublikken Kina, ved import af visse ringmekanismer afsendt fra Thailand, uanset om varen er let ændret eller ej, og uanset om denne er angivet med oprindelse i Thailand eller ej, og ved import af visse let ændrede ringmekanismer med oprindelse i Folkerepublikken Kina samt om at gøre denne import til genstand for registrering

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (i det følgende benævnt »grundforordningen«) (1), særlig artikel 13, stk. 3, artikel 14, stk. 3, og artikel 14, stk. 5, og

ud fra følgende betragtninger:

A. ANMODNING

(1) Kommissionen har modtaget en anmodning i henhold til grundforordningens artikel 13, stk. 3, om at undersøge den eventuelle omgåelse af de antidumpingforanstaltninger, der er indført over for import af visse ringmekanismer med oprindelse i Folkerepublikken Kina.

(2) Anmodningen blev indgivet den 22. oktober 2007 af Ring Alliance Ringbuchtechnik GmbH, som er en EF-producent, der fremstiller visse ringmekanismer.

B. VARE

(3) Den vare, der muligvis er genstand for omgåelse, er visse ringmekanismer med oprindelse i Folkerepublikken Kina, som almindeligvis angives under KN-kode ex 8305 10 00 (i det følgende benævnt »den pågældende vare«). I forbindelse med denne forordning består visse ringmekanismer af to rektangulære stålplader eller bånd, hvortil der er fastgjort mindst fire halvringe af stål, og som holdes sammen af en dækplade af stål. De kan åbnes enten ved at trække i halvringene eller med en lille triggermekanisme af stål, der er fastgjort til ringmekanismen.

(4) De varer, der er genstand for undersøgelsen, er visse ringmekanismer, som er let ændrede, med oprindelse i Folkerepublikken Kina, og som almindeligvis angives under KN-kode ex 8305 10 00 (før nærværende forordnings ikrafttræden tariferet under Taric-kode 8305100090), og visse ringmekanismer, uanset om varen er let ændret eller ej, afsendt fra Thailand, som almindeligvis angives under KN-kode 8305 10 00 (før nærværende forordnings ikrafttræden tariferet under Taric-kode 8305100019 , 8305100029 og 8305100090) (i det følgende benævnt »de undersøgte varer«).

C. GÆLDENDE FORANSTALTNINGER

(5) De gældende foranstaltninger, der muligvis omgås, er antidumpingforanstaltninger, der indførtes ved Rådets forordning (EF) nr. 2074/2004 (2), som udvidet til også at omfatte importen af samme vare afsendt fra Vietnam (3) og fra Den Demokratiske Folkerepublik Laos (4).

D. BEGRUNDELSE

(6) Anmodningen indeholder tilstrækkelige umiddelbare beviser for, at antidumpingforanstaltningerne over for importen af visse ringmekanismer med oprindelse i Folkerepublikken Kina omgås ved hjælp af en let ændring af den pågældende vare, således at den kan henføres under toldkoder, som almindeligvis ikke er omfattet af foranstaltningerne, navnlig KN-kode ex 8305 10 00 (før nærværende forordnings ikrafttræden tariferet under Taric-kode 8305100090), og at ændringen ikke indebærer en ændring af den pågældende vares væsentlige kendetegn. Eksempler på sådanne let ændrede typer er ringmekanismer med mere end to rektangulære stålplader eller bånd og/eller skråtskårne plader samt ringmekanismer med to stålplader, hvor hjørnerne er skåret af, og/eller som har indsnit, således at formen ikke længere er rektangulær. Anmodningen indeholder ydermere tilstrækkelige umiddelbare beviser for, at antidumpingforanstaltningerne over for importen af visse ringmekanismer med oprindelse i Folkerepublikken Kina omgås gennem omladning via Thailand af den pågældende vare, uanset om den er let ændret eller ej (som beskrevet ovenfor).

(7) Der er fremlagt følgende beviser: — Anmodningen viser, at der er sket en betydelig ændring i handelsmønstret med hensyn til eksporten fra Folkerepublikken Kina og Thailand til Fællesskabet efter indførelsen af foranstaltninger over for den pågældende vare, og at denne ændring ikke i tilstrækkelig grad kan begrundes med andet end indførelsen af tolden. — Denne ændring af handelsmønstret synes at skyldes den lette ændring af den pågældende vare og omladningen af visse ringmekanismer med oprindelse i Folkerepublikken Kina via Thailand, uanset om varen er let ændret. — Anmodningen indeholder desuden tilstrækkelige umiddelbare beviser for, at de afhjælpende virkninger af de gældende antidumpingforanstaltninger på importen af den pågældende vare undergraves med hensyn til både mængde og pris. Betydelige importmængder af de undersøgte varer synes at have erstattet importen af den pågældende vare. Der er desuden tilstrækkelige beviser for, at denne stigning i importen finder sted til priser, der ligger betydeligt under den ikke-skadevoldende pris, som blev fastlagt ved den undersøgelse, som førte til de gældende foranstaltninger. — Endelig indeholder anmodningen tilstrækkelige umiddelbare beviser for, at priserne på de undersøgte varer dumpes i forhold til den normale værdi, der tidligere blev fastsat for den pågældende vare. — Hvis det i løbet af undersøgelsen konstateres, at der foregår andre former for omgåelse, som er omfattet af grundforordningens artikel 13, end de ovennævnte, kan den pågældende praksis også blive undersøgt.

E. PROCEDURE

(8) I betragtning af ovenstående har Kommissionen konkluderet, at der foreligger tilstrækkelige beviser til at indlede en undersøgelse i henhold til grundforordningens artikel 13 og til at gøre importen af visse ringmekanismer afsendt fra Thailand, uanset om de er let ændret eller ej, og uanset om de er angivet med oprindelse i Thailand eller ej, og importen af visse let ændrede ringmekanismer med oprindelse i Folkerepublikken Kina til genstand for registrering, jf. grundforordningens artikel 14, stk. 5. a) Spørgeskemaer For at indhente de oplysninger, som den anser for nødvendige for undersøgelsen, vil Kommissionen sende spørgeskemaer til de eksportører/producenter og sammenslutninger af eksportører/producenter i Thailand, de eksportører/producenter og sammenslutninger af eksportører/producenter i Folkerepublikken Kina og de importører og sammenslutninger af importører i Fællesskabet, som samarbejdede i forbindelse med den undersøgelse, der førte til de gældende foranstaltninger, samt til myndighederne i Folkerepublikken Kina og Thailand. Der kan i givet fald også indhentes oplysninger fra EF-erhvervsgrenen. Under alle omstændigheder bør alle berørte parter kontakte Kommissionen straks eller senest inden for den frist, der er fastsat i denne forordnings artikel 3, for at finde ud af, om de er nævnt i anmodningen, og anmode om et spørgeskema inden for fristen i denne forordnings artikel 3, stk. 1, da fristen i denne forordnings artikel 3, stk. 2, gælder for alle berørte parter. Myndighederne i Folkerepublikken Kina og Thailand vil blive underrettet om indledningen af undersøgelsen. b) Indhentning af oplysninger og afholdelse af høringer Alle berørte parter opfordres til at tilkendegive deres synspunkter skriftligt og fremlægge dokumentation herfor. Kommissionen kan desuden høre berørte parter, hvis de anmoder skriftligt herom og kan godtgøre, at der er særlige grunde til, at de bør høres. c) Fritagelse for registrering af import eller foranstaltninger I henhold til grundforordningens artikel 13, stk. 4, kan import af de undersøgte varer fritages for registrering eller foranstaltninger, hvis importen ikke indebærer en omgåelse. Da den mulige omgåelse finder sted uden for Fællesskabet, kan der indrømmes fritagelser i overensstemmelse med grundforordningens artikel 13, stk. 4, for producenter af den undersøgte vare, som kan bevise, at de ikke er forretningsmæssigt forbundet med producenter, der er omfattet af foranstaltningerne, og at det er blevet fastslået, at de ikke er involveret i omgåelse som defineret i grundforordningens artikel 13, stk. 1 og 2. Producenter, som ønsker at opnå fritagelse, bør indgive en behørigt dokumenteret anmodning inden for den frist, der er fastsat i denne forordnings artikel 3, stk. 3.

F. REGISTRERING

(9) I henhold til grundforordningens artikel 14, stk. 5, skal indførsel af den undersøgte vare gøres til genstand for registrering for at sikre, at der kan opkræves et passende beløb i antidumpingtold med tilbagevirkende kraft fra datoen for registreringen af indførslen, hvis det af undersøgelsen skulle fremgå, at der forekommer omgåelse.

G. TIDSFRIST

(10) For at sikre en forsvarlig forvaltning bør der fastsættes frister for: — at berørte parter kan give sig til kende over for Kommissionen, fremsætte deres synspunkter skriftligt og indsende besvarelser af spørgeskemaer eller andre oplysninger, der skal tages i betragtning i forbindelse med undersøgelsen — at producenter i Folkerepublikken Kina og Thailand kan anmode om, at deres import fritages for registrering eller foranstaltninger — at berørte parter skriftligt kan anmode om at blive hørt af Kommissionen. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for den frist, der er angivet i denne forordnings artikel 3.

H. MANGLENDE SAMARBEJDE

(11) Hvis en af de berørte parter nægter at give adgang til nødvendige oplysninger eller undlader at meddele dem inden for fristerne eller lægger væsentlige hindringer i vejen for undersøgelsen, kan der i henhold til grundforordningens artikel 18 træffes afgørelser, positive eller negative, på grundlag af de foreliggende faktiske oplysninger.

(12) Hvis det konstateres, at en berørt part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes. Hvis en berørt part helt eller delvis undlader at samarbejde, og resultatet af undersøgelsen derfor baseres på de foreliggende faktiske oplysninger, jf. grundforordningens artikel 18, kan resultatet blive mindre gunstigt for denne part, end hvis den pågældende havde udvist samarbejdsvilje.

I. BEHANDLING AF PERSONOPLYSNINGER

(13) Det skal bemærkes, at personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og organerne og om fri udveksling af sådanne oplysninger (5).

J. HØRINGSKONSULENT

(14) Det skal endvidere bemærkes, at hvis der opstår vanskeligheder i forbindelse med parternes udøvelse af retten til at forsvare sig, kan høringskonsulenten fra Generaldirektoratet for Handel anmodes om at gribe ind. Høringskonsulenten optræder som formidler mellem de berørte parter og Kommissionens tjenestegrene og kan om nødvendigt mægle i proceduremæssige spørgsmål, der vedrører beskyttelse af parternes interesser i forbindelse med denne procedure, navnlig hvad angår spørgsmål om aktindsigt, fortrolige oplysninger, forlængelse af frister og behandling af skriftlige og/eller mundtlige henvendelser. Yderligere oplysninger og oplysninger om kontakt findes på høringskonsulentens websider på webstedet for Generaldirektoratet for Handel (http://ec.europa.eu/trade).

UDSTEDT FØLGENDE FORORDNING:

Artikel 1

Der indledes en undersøgelse i henhold til artikel 13, stk. 3, i forordning (EF) nr. 384/96 med henblik på at fastslå, om importen til Fællesskabet af visse ringmekanismer (bestående af to rektangulære stålplader eller bånd, hvortil der er fastgjort mindst fire halvringe af stål, og som holdes sammen af en dækplade af stål og kan åbnes enten ved at trække i halvringene eller med en lille triggermekanisme af stål, der er fastgjort til ringmekanismen) henhørende under KN-kode ex 8305 10 00 (Taric-kode 8305100012, 8305100022 og 8305100032) og afsendt fra Thailand, uanset om varen er let ændret eller ej, og uanset om varen er angivet som havende oprindelse i Thailand eller ej, og af visse let ændrede ringmekanismer henhørende under KN-kode ex 8305 10 00 (Taric-kode 8305100032 og 8305100039) med oprindelse i Folkerepublikken Kina omgår de foranstaltninger, der blev indført ved forordning (EF) nr. 2074/2004.

Artikel 2

I medfør af artikel 13, stk. 3, og artikel 14, stk. 5, i forordning (EF) nr. 384/96 pålægges det toldmyndighederne at tage de nødvendige skridt til registrering af i) alle andre ringmekanismer end dem, der er beskrevet i artikel 1 i forordning (EF) nr. 2074/2004, henhørende under KN-kode ex 8305 10 00 (Taric-kode 8305100032 og 8305100039) og har oprindelse i Folkerepublikken Kina, og ii) alle ringmekanismer henhørende under KN-kode ex 8305 10 00 (Taric-kode 8305100012, 8305100022 og 8305100032) afsendt fra Thailand, og uanset om varen er angivet som havende oprindelse i Thailand eller ej.

Registreringen ophører ni måneder efter datoen for denne forordnings ikrafttræden.

Kommissionen kan ved forordning give toldmyndighederne instruks om at ophøre med registrering af import til Fællesskabet af varer, der er fremstillet af producenter, som har anmodet om en fritagelse for registrering, og for hvilke det er fastslået, at de ikke omgår antidumpingtolden.

Artikel 3

1. Der bør anmodes om spørgeskemaer hos Kommissionen inden 15 dage fra offentliggørelsen af denne forordning i Den Europæiske Unions Tidende.

2. Medmindre andet er angivet, skal berørte parter give sig til kende over for Kommissionen, fremsætte deres synspunkter skriftligt og indsende besvarelser af spørgeskemaerne eller andre oplysninger senest 40 dage efter offentliggørelsen af denne forordning i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen.

3. Producenter i Folkerepublikken Kina og Thailand, som ønsker fritagelse for registrering af import eller foranstaltninger, skal indgive en behørigt dokumenteret anmodning herom inden for samme frist på 40 dage.

4. Berørte parter kan også anmode om at blive hørt af Kommissionen inden for samme frist på 40 dage.

5. Alle oplysninger vedrørende sagen og alle anmodninger om at blive hørt, få tilsendt et spørgeskema og om fritagelse for registrering af import eller foranstaltninger skal indgives skriftligt (men ikke elektronisk, medmindre andet er angivet) med angivelse af den berørte parts navn, adresse, e-mailadresse, telefon- og faxnummer. Alle skriftlige bemærkninger, herunder de oplysninger, der anmodes om i denne forordning, besvarelser af spørgeskemaer og korrespondance, som videregives af de berørte parter som fortroligt materiale, skal være forsynet med påtegningen »Limited« (6) og skal i overensstemmelse med grundforordningens artikel 19, stk. 2, være ledsaget af et ikke-fortroligt sammendrag forsynet med påtegningen »For inspection by interested parties«.

Kommissionens postadresse:

Europa-Kommissionen Generaldirektoratet for Handel Direktorat H Kontor: J-79 4/23 B-1049 Bruxelles Fax (32-2) 295 65 05.

Artikel 4

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 5. december 2007. På Kommissionens vegne Peter MANDELSON Medlem af Kommissionen

(1) EFT L 56 af 6.3.1996, s. 1. Senest ændret ved forordning (EF) nr. 2117/2005 (EUT L 340 af 23.12.2005, s. 17).

(2) EUT L 359 af 4.12.2004, s. 11.

(3) Rådets forordning (EF) nr. 1208/2004 (EUT L 232 af 1.7.2004, s. 1).

(4) Rådets forordning (EF) nr. 33/2006 (EUT L 7 af 12.1.2006, s. 1).

(5) EFT L 8 af 12.1.2001, s. 1.

(6) Dette betyder, at dokumentet kun er til internt brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43). Det er et fortroligt dokument i henhold til grundforordningens artikel 19 og artikel 6 i WTO-aftalen om gennemførelse af artikel VI i GATT 1994 (antidumpingaftalen).